Pe 6 februarie 2020, într-o zi de joi, Consiliul Legislativ trimite (potrivit înregistrărilor disponibile până acum câteva zile pe site-ul instituției) note de restituire pentru 21 dintre cele 25 de ordonanțe adoptate de Guvernul Ludovic Orban pe 4 februarie.

Relatăm pe larg speța într-un dosar Dela0.ro.

Textul unei asemenea note este publicat de Victor Ponta pe pagina sa de Facebook. În adresa respectivă Consiliul Legislativ indică existența a două probleme majore.

Prima – proiectele au ajuns la avizare în ziua în care Guvernul a fost demis, iar un Guvern demis îndeplinește numai actele necesare pentru administrarea treburilor publice, fără a putea promova politici noi.

A doua problemă – solicitarea avizelor s-a făcut după ce cabinetul liberal adoptase deja ordonanțele, ceea ce este contrar normelor de tehnică legislativă, care spun clar că avizul trebuie cerut înainte de adoptarea proiectului în ședință de Guvern.

Consiliul Legislativ precizează clar în notă că proiectele de ordonanță se supun spre adoptare numai cu avizul Consiliului Legislativ obținut în prealabil. “Nesolicitarea acestui aviz duce la o situație de neconstituționalitate a legii sau a ordonanței de urgență”, mai precizează documentul.

Liderii liberali au insistat să susțină în ultimele zile că ordonanțele sunt fie în proces de avizare, fie blocate la Consiliul Legislativ. Luni, 10 februarie, premierul demis și propus Ludovic Orban a anunțat victorios că toate avizele necesare au fost obținute, iar ordonanțele pot luat calea Monitorului Oficial.

Note, avize și o piruetă dâmbovițeană

Am revenit marți, 11 februarie, la Consiliul Legislativ pentru a înțelege ce s-a întâmplat. Nu verificasem încă site-ul instituției, pentru a vedea că toate înregistrările din baza de date despre notele de restituire au fost șterse, fiind înlocuite cu avize negative.

Responsabil cu informațiile de interes public, Bogdan Dobrescu ne-a explicat că, de fapt, ce a trimis Consiliul Legislativ către Palatul Victoria pe 6 februarie nu sunt note de restituire. Confruntat cu faptul că pe site-ul instituției exact aceasta era soluția dată – notă de restituire -, Dobrescu a precizat că a fost o greșeală de înregistrare.







Dar vineri, 7 februarie, când am purtat o altă discuție cu Bogdan Dobrescu despre ordonanța de urgență care privește reforma sănătății și am întrebat de ce există două tipuri de soluție în privința ei – aviz și notă de restituire -, funcționarul Consiliului Legislativ nu a simțit în niciun moment nevoia să specifice că termenul soluției dispuse – notă de restituire – era unul greșit.

Consiliul Legislativ a primit de la reporterii Dela0.ro inclusiv o solicitare de lămuriri scrisă, în care ceream detalii despre nota de restituire aferentă ordonanței referitoare la reforma sănătății. Nici în corespondența scrisă instituția n-a făcut vreo rectificare – deși o eroare de asemenea proporții, cu dispunerea în zeci de dosare a unei soluții care nu mai fusese utilizată de două decenii, ar fi fost remarcată imediat.

Potrivit lui Dobrescu, Consiliul Legislativ ar fi trimis pe 6 februarie doar niște adrese, de fapt – acte în care semnalau problemele menționate mai sus. Au fost, susține acum Dobrescu, un fel de avertisment pentru guvern: dacă insistă cu adoptarea ordonanțelor, Consiliul Legislativ va da aviz negativ având în vedere neregulile indicate.

Caracterul pozitiv sau negativ al avizelor este irelevant, pentru că aceste acte ale Consiliului Legislativ sunt consultative. Ele trebuie, pur și simplu, să însoțească procedura de publicare în Monitorul Oficial.

Notele de restituire, emise inițial ca soluții în dosarele de avizare, nu erau avize – așadar ele blocau drumul ordonanțelor liberale spre intrarea în vigoare.

Printr-o piruetă care nu poate fi justificată în niciun fel de explicațiile contradictorii ale lui Bogdan Dobrescu de la Consiliul Legislativ, instituția a revenit cu o a doua soluționare a dosarelor de avizare în cazul ordonanțelor de urgență.

În mod uzual, închiderea acestor dosare prin note de restituire ar fi trebuit să însemne că, pentru o nouă procedură avizare, executivul trebuie să trimită noi solicitări. Cabinetul Orban e în imposibilitatea de a face acest lucru, fiind deja demis de Parlament. Consiliul Legislativ a emis avizele negative pe baza solicitărilor de avizare din 4 februarie. Solicitări care primiseră însă o soluție pe 6 februarie.

Soluția dispusă inițial a fost practic radiată de Consiliul Legislativ și înlocuită cu una nouă, singura convenabilă situației imposibile în care se găsea Guvernul Orban.

E legal acest artificiu al dosarului cu două soluții?

Pentru a ne lămuri am întrebat Consiliul Legislativ care sunt mai exact efectele unei note de restituire. “Noi nu facem astfel de precizări. Îmi cereți prea multe detalii tehnice”, ne-a răspuns Bogdan Dobrescu.

Am întrebat dacă este posibil ca un dosar de avizare ajuns pe masa Consiliului Legislativ să primească două soluții – notă de restituire și aviz negativ.

Am întrebat în ce alte situații a mai emis Consiliul Legislativ adrese de avertizare înainte să dea un aviz negativ (așa cum susține instituția că a făcut acum, în cazul ordonanțelor, încercând astfel să justifice existența adreselor de restituire).

Am întrebat de ce în atâtea alte cazuri în care avizarea a fost solicitată de Palatul Victoria după adoptarea în ședință de guvern a unei ordonanțe de urgență (situație caracteristică pentru majoritatea guvernelor recente), avizul a fost totuși favorabil, nu negativ precum acum. Pentru ce ar fi fost necesară, așadar, avertizarea prealabilă a Guvernului Orban că va fi avizat negativ, din moment ce niciun alt guvern n-a fost confruntat cu o soluționare similară, în condițiile în care a procedat exact la fel?

Am întrebat de ce nu a dat Consiliul Legislativ aviz negativ încă din data de 6 februarie, din moment ce se întruneau condițiile încălcării normelor de tehnică legislativă.

Răspunsul la toate aceste întrebări a fost să facem o solicitare în scris. Reprezentantul Consiliului Bogdan Dobrescu nu a putut sau nu a vrut să ne răspundă punctual la niciuna dintre ele, deși toate vizau elemente de bază din sfera de activitate și acțiune a instituției.

Am solicitat, într-un final, un interviu cu președintele Consiliului Legislativ, Dragoș Iliescu. În așteptarea unui răspuns, toate ordonanțele de urgență vor fi cel mai probabil publicate în Monitorul Oficial. Pentru că au avizul necesar – chiar dacă negativ și chiar dacă au fost adoptate cu nerespectarea normelor de tehnică legislative.

Dosarul cu două soluții – probabil o premieră administrativă absolută – le-a lăsat cale liberă spre intrarea în vigoare.